**Συμπληρωματική έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τους κανονισμούς «Οι περί Ακινήτου Ιδιοκτησίας της Δημοκρατίας (Μίσθωση Ιδιοκτησίας μέσα σε Κυβερνητικές Βιομηχανικές Περιοχές) (Τροποποιητικοί) Κανονισμοί του 2023»**

**Παρόντες:**

 Κυριάκος Χατζηγιάννης, πρόεδρος Πανίκος Λεωνίδου

 Αβέρωφ Νεοφύτου Χρύσης Παντελίδης

 Νίκος Σύκας Ηλίας Μυριάνθους

 Κώστας Κώστα Μιχάλης Γιακουμή

 Γιαννάκης Γαβριήλ Σταύρος Παπαδούρης

 Ανδρέας Πασιουρτίδης

 Όπως είναι γνωστό, η συζήτηση των πιο πάνω κανονισμών αναβλήθηκε κατόπιν απόφασης της ολομέλειας της Βουλής, που λήφθηκε στις 8 Ιουνίου 2023. Ως εκ τούτου, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού επανεξέτασε τους εν λόγω κανονισμούς σε συνεδρία της, που πραγματοποιήθηκε στις 27 Ιουνίου 2023, στην οποία κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος και της Νομικής Υπηρεσίας της Δημοκρατίας.

 Σημειώνεται ότι στην εν λόγω συνεδρία παρευρέθηκαν επίσης τα μη μέλη της επιτροπής κ. Χρίστος Ορφανίδης και Μαρίνος Σιζόπουλος.

 Σκοπός των προτεινόμενων κανονισμών είναι η τροποποίηση των περί Ακινήτου Ιδιοκτησίας της Δημοκρατίας (Μίσθωση Ιδιοκτησίας μέσα σε Κυβερνητικές Βιομηχανικές Περιοχές) Κανονισμών, οι οποίοι εκδίδονται δυνάμει του άρθρου 18 του περί Ακίνητης Ιδιοκτησίας (Διακατοχή, Εγγραφή και Εκτίμηση) Νόμου, ώστε να τροποποιηθούν ορισμένες πρόνοιές τους που αφορούν τις επιτρεπόμενες χρήσεις στις κυβερνητικές βιομηχανικές περιοχές και τη διαδικασία αδειοδότησης των βιομηχανικών αναπτύξεων.

 Σημειώνεται ότι όλα τα στοιχεία που αφορούν τον σκοπό και τις επιδιώξεις των κανονισμών, τις απόψεις των εμπλεκομένων, καθώς και τα ζητήματα που απασχόλησαν την επιτροπή στο στάδιο της εξέτασής τους περιλαμβάνονται στην αρχική έκθεση της επιτροπής.

 Στο πλαίσιο της επανεξέτασης των κανονισμών, ο εκπρόσωπος του Υπουργείου Ενέργειας, Εμπορίου και Βιομηχανίας επισήμανε ότι οι εν λόγω κανονισμοί ρυθμίζουν, μεταξύ άλλων, τις επιτρεπόμενες δραστηριότητες βιομηχανιών εντός βιομηχανικών περιοχών, χωρίς να καθορίζουν σε ποια κατηγορία βιομηχανικών περιοχών εμπίπτουν. Συναφώς, ανέφερε ότι ο έλεγχος της κατηγορίας, ήτοι του βαθμού οχληρίας, στην οποία εμπίπτει κάθε βιομηχανία γίνεται από τις αρμόδιες αρχές κατά την αδειοδότησή της.

 Ο εκπρόσωπος του Τμήματος Περιβάλλοντος ενημέρωσε την επιτροπή ότι το τμήμα έχει υποχρέωση, σύμφωνα με τις οικείες νομοθεσίες, να αξιολογεί οποιοδήποτε έργο εμπίπτει στο πεδίο εφαρμογής των εν λόγω νομοθεσιών. Ειδικότερα, όσον αφορά τα έργα παραγωγής ενέργειας, όπως ο ίδιος ανέφερε, σύμφωνα με τις εν λόγω νομοθεσίες, πριν από την έναρξη λειτουργίας βιομηχανίας είναι υποχρεωτική η διεξαγωγή περιβαλλοντικής μελέτης και η εξασφάλιση άδειας βιομηχανικών εκπομπών.

 Στο πλαίσιο της συζήτησης ηγέρθησαν εκ νέου επιφυλάξεις από πλευράς μελών της επιτροπής όσον αφορά τη δυνατότητα εγκατάστασης μονάδων με ασύμβατες μεταξύ τους δραστηριότητες σε μικτές βιομηχανικές περιοχές κατηγορίας Α΄ και Β΄.

 Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των κανονισμών κατά τη συζήτησή τους στην ολομέλεια του σώματος.

11 Ιουλίου 2023

ΧΑ/MΓ/ΔΔ

Αρ. Φακ.: 23.03.060.017-2023